Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 327/05)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Steirisches Kürbiskernöl”

ES Nr.: PGI-AT-1460-AM02 – 9.12.2019

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Gemeinschaft der Arbeitsgemeinschaft Steirischer Kürbisbauern Gen.m.b.H. [Štīrijas ķirbju audzētāju asociācija],

Landesinnung Steiermark des Lebensmittelgewerbes Berufszweig Ölpresser [Štīrijas pārtikas rūpniecības ģildes eļļas spiestuvju nozare].

c/o Gemeinschaft Steirisches Kürbiskernöl g.g.A. [AĢIN “Steirisches Kürbiskernöl” asociācija]

Julius Strauß Weg 1a 8430 Leibnica ÖSTERREICH Tālr. + 43 345272151 Fakss + 43 34527215115 E-pasts: office@steirisches-kuerbiskernoel-gga.at

2. Dalībvalsts vai trešā valsts

Austrija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits [valsts prasības]

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Līdz šim spēkā esošā specifikācija, kas ietver vairākus atsevišķus dokumentus, ir apvienota vienā dokumentā un pārskatīta, galvenokārt, lai ņemtu vērā prasības, kuras reglamentē ražošanas procesu un izcelsmes apliecinājumu, un lai labotu ģeogrāfisko apgabalu, kas sākotnēji bija pareizi attēlots kartē, bet tekstā definēts pārāk šauri, un lai to definētu un labotu saskaņā ar izmaiņām politisko rajonu nosaukumos. Kontroles sistēmas sīks apraksts ir sniegts, lai precizētu un novērstu konkurences izkropļojumus, un tas palīdz nodrošināt “Steirisches Kürbiskernöl” kvalitāti un atšķirtspēju.

Konkrētāk:

Produkta apraksts

Pašreizējās specifikācijas 5.b punktu “Apraksts”

“Tumša, viskoza pārtikas eļļa, ko galvenokārt izmanto salātu gatavošanā. Izmantojot saudzīgu spiešanas metodi, to iegūst no Štīrijas kailsēklu ķirbju (Cucurbita pepo var.styriaca) sēklām Bagāta ar polinepiesātinātajiem taukiem un uzturvielām.”

un paskaidrojumu

“Steirisches Kürbiskernöl“ ir tumša, viskoza pārtikas eļļa ar riekstu garšu. Viena no tās izteiktākajām īpašībām ir labā saderība ar salātu lapām. Tai ir augsta uzturvērtība, jo tā ir bagāta ar polinepiesātinātajiem taukiem un uzturvielām.” Analīze. Īpatnējais svars: 0,90–0,92 kg/l Tauku saturs 90 %, no tiem 40–60 % linolskābe un 25–40 % oleīnskābe kopā aptuveni 80 %; palmitoleīnskābe 10–25 %, stearīnskābe 3–6 %, pārējās taukskābes 1–2 %. Eļļas bāzes produkts ir “Štīrijas eļļas ķirbis”Cucurbita pepo var. styriaca (pazīstams arī kā kailsēklu eļļas ķirbis) — modificēta šķirne, kuras četri attālākie šūnu slāņi (sēklu apvalki) nekļūst kokaini un biezi. Tas piešķir sēklām raksturīgo olīvzaļo līdz tumši zaļo krāsu. Kā norāda Austrijas ģenētikas speciālists Erich Tschermak von Seysnegg, iespējams, ka Štīrijas ķirbji tika iegūti spontāni pagājušajā gadsimtā tādas modifikācijas dēļ, kas izraisa funkciju zudumu. Sēklām ir šāds uzturvielu sastāvs: Sastāvs atšķiras atkarībā no ražas gada: tauki: 45–53 %, olbaltumvielas: 32–38 %, ogļhidrāti: 3–5 %, kopšķiedra: 2–4 %, minerālvielas: 4–6 % (kālijs, fosfors, kalcijs, magnijs, dzelzs, varš, mangāns, selēns, cinks), vitamīni: E, B1, B2, B6, C, A, D. Aptuveni 615 kcal uz 100 g. Citas svarīgas uzturvielas: fitosterīns un citrulīns (farmakoloģiska ietekme uz prostatas darbības traucējumiem), skvalēns (holesterīna līmenis), barības vielu dēļ Štīrijas ķirbju sēklas ļoti atšķiras no parastajām sēklām, kurām noņemts apvalks. Uzturvērtības atšķirība starp ķirbjiem, “kuru sēklām ir apvalks”, un “kailsēklu” ķirbjiem ir attēlota turpmāk (Eduard von Boguslawski): Sēklas Abs. saussvars % no saussvara Koptauki Kopolbaltumvielas Kopšķiedras Ķirbji, kuru sēklām ir apvalks 90,0 39,6 27,7 19,6 Štīrijas eļļas ķirbji 90,0 48,6 36,3 4,4 Tāpēc “Steirisches Kürbiskernöl” atšķiras no citām pārtikas eļļām divos svarīgos aspektos: reģionam raksturīgs bāzes produkts (kailsēklu ķirbju sēklas) un unikāls spiešanas process (bez rafinēšanas).”

aizstāj, lai uzlabotu un precizētu aprakstu, ar:

“5.b Apraksts: “Steirisches Kürbiskernöl” iegūta no Štīrijas kailsēklu eļļas ķirbju sēklām (Cucurbita pepo var. styriaca). Sēklām jābūt sertificētām tādas Štīrijas eļļas ķirbju šķirnes sēklām, kas atļauta Austrijā un iekļauta Austrijas šķirņu sarakstā. Pirms spiešanas ķirbju sēklas vienmēr grauzdē. Tā tiek iegūta tumša, divkrāsaina eļļa, kas gaismā šķiet tumši zaļa/iesarkana. “Steirisches Kürbiskernöl” ir viskoza eļļa ar raksturīgu smaržu. Atkarībā no grauzdēšanas procesa intensitātes tai ir vairāk vai mazāk izteikta riekstu garša. Eļļa nav ne filtrēta, ne rafinēta. Tā nav attīrīta no duļķēm, (daļēji) atskābināta, balināta, dezodorēta un/vai frakcionēta. “Steirisches Kürbiskernöl” sastāv no 100 % tīras eļļas, ko iegūst no noteiktā audzēšanas apgabala iegūtu un noteiktā apgabalā izspiestu Štīrijas kailsēklu eļļas ķirbju sēklu pirmā spieduma. To nedrīkst sajaukt ar citām eļļām vai sēklām. Eļļa ir bagāta ar polinepiesātinātajiem taukiem un uzturvielām. “Steirisches Kürbiskernöl” vidējie parametri: Štīrijas kailsēklu eļļas ķirbju sēklām eļļas saturs, īpatnējais svars un taukskābju attiecība var būtiski atšķirties atkarībā no augsnes un laikapstākļiem vietā, kur audzē ķirbjus, un no to gatavības pakāpes. Īpatnējais svars: 0,90–0,92 kg/l Minimālais tauku saturs 99 %, no tiem 37–60 % linolskābe un 25–44 % oleīnskābe, kopā aptuveni 80 %, palmitīnskābe 10–20 %, stearīnskābe 3–7 %, pārējās taukskābes 1–2 %. “Steirisches Kürbiskernöl” atšķiras no citām pārtikas eļļām vairākos svarīgos aspektos. Pirmkārt, pateicoties reģionam raksturīgajam bāzes produktam (Štīrijas kailsēklu eļļas ķirbju sēklām) ģeogrāfiski noteiktā audzēšanas apgabalā un, otrkārt, pateicoties raksturīgajam spiešanas procesam (mehānisks/hidraulisks) pēc sēklu grauzdēšanas.” Pamatojums Vienmēr ir uzskatīts, ka “Steirisches Kürbiskernöl” īpašā kvalitāte un izskats ir noteiktā audzēšanas apgabala reģionālā klimata, lauksaimnieku zināšanu par kultūraugu audzēšanu, aprūpi un ražas novākšanu, kā arī tradicionālās eļļas spiešanas metodes rezultāts. Tāpēc vienīgi eļļa, kura iegūta no Štīrijas kailsēklu eļļas ķirbju sēklām (Cucurbita pepo var. styriaca), ir raksturota kā tāda, kam ir aizsargāts cilmes vietas nosaukums “Steirisches Kürbiskernöl” un nesalīdzināma garša un aromāts. Formulējuma daļa, kura bija ietverta sākotnējā specifikācijā un tagad ir pievienota, ir vērsta uz to, lai nepārprotami norādītu, ka vienīgi 100 % tīrai eļļai, kas iegūta no noteiktā audzēšanas apgabalā iegūtu un noteiktā apgabalā izspiestu Štīrijas kailsēklu eļļas ķirbju sēklu pirmā spieduma, var piešķirt nosaukumu “Steirisches Kürbiskernöl”. Tā kā tiek audzētas vienīgi Austrijā atļautu un Austrijas šķirņu sarakstā iekļautu Štīrijas eļļas ķirbju šķirņu sēklas, tas garantē, ka tiek pavairoti tikai tādi kultūraugu veidi, kas ir piemēroti Austrijas audzēšanas apgabalam un tādējādi saglabā ķirbju sēklu kvalitāti, kura vajadzīga, lai nodrošinātu “Steirisches Kürbiskernöl” kvalitāti un raksturīgo garšu. Līdz šim izmantotajā produkta specifikācijā tauku saturs bija 90 %; tagad tas ir koriģēts uz “vismaz 99 %”, jo parasti tas ir no 99 % līdz 100 %. Minētās taukskābes ir attiecīgi koriģētas. Iepriekšējais ķirbju sēklu uzturvielu sastāva saraksts ir svītrots, jo minētās vērtības vienādā mērā neattiecas uz eļļu, kas iegūta no sēklām, tāpēc tas varētu maldināt patērētājus un tomēr ir būtiski uzraudzības nolūkos. Arī Eduard von Boguslawski noteiktās vērtības, kas norādītas iepriekšējā tabulā attiecībā uz barības vielu atšķirībām Štīrijas eļļas ķirbjos un ķirbjos, kuru sēklām ir apvalks, skaidri nenorāda uz sēklu ēdamo daļu, un tas izraisīja kritiku, tāpēc arī šī tabula ir svītrota. Apraksta pārskatīšanas mērķis ir padarīt informāciju precīzāku un saglabāt patērētāju uzticību “Steirisches Kürbiskernöl” kvalitātei, unikalitāti un reputācijai. Tas neietekmē ne eļļas produkta kvalitāti, ne tā organoleptiskās īpašības, piemēram, krāsu, aromātu un garšu.

Ģeogrāfiskais apgabals

Pašreizējās specifikācijas 5.c punktu “Ģeogrāfiskais apgabals”

““Steirisches Kürbiskernöl” spiež vienīgi tradicionālajā apgabalā Štīrijas dienvidu daļā (Doičlandsbergas, Feldbahas, Fīrstenfeldas, Grācas-Umgebungas, Hārtbergas, Leibnicas, Rādkersburgas, Voicbergas un Vaicas politiskais rajons) un Burgenlandes dienvidu daļā (Jenersdorfa, Gusinga un Obervartas rajons). Bāzes produkts (Štīrijas kailsēklu ķirbju sēklas) ir iegūts vienīgi iepriekš minētajā tradicionālajā apgabalā un Lejasaustrijas daļās (Holabrunas, Hornas, Mistelbahas, Melkas, Genzerndorfas (vienīgi Cistersdorfas tiesas rajons) un Kornoiburgas-Stokeravas (vienīgi Stokeravas tiesu rajons) politiskais rajons).”

un paskaidrojumu

“Produkta īpašo kvalitāti nosaka divi komponenti. Pirmkārt, īpašais Ilīrijas un subalpu klimats sēklu audzēšanas apgabalā — tradicionālajā audzēšanas apgabalā — sk. 1.a pielikumu, kurā attēlots apgabals Štīrijas dienvidu daļā (Doičlandsbergas, Feldbahas, Fīrstenfeldas, Grācas-Umgebungas, Hārtbergas, Leibnicas, Rādkersburgas, Voicbergas un Vaicas politiskais rajons), Burgenlandes dienvidu daļā (Jenersdorfas, Gusingas un Obervartas rajons), Lejasaustrijā (Melkas, Hornas un Mistelbahas politiskais rajons), un, otrkārt, tradicionālā ražošanas metode, kas izstrādāta īpaši Štīrijas apgabalā, sk. 1.b karti — apgabals Štīrijas dienvidu daļā (Bādrādkersburgas, Doičlandsbergas, Feldbahas, Fjūrstenfeldas, Grācas-Umgebungas, Hārtbergas, Leibnicas, Voicbergas un Vaicas politiskais rajons) (sk. Štīrijas karti) un Burgenlandes dienvidu daļā (Gusingas, Jenersdorfas un Obervartas politiskais rajons).”

aizstāj ar šādu tekstu:

“5.c Ģeogrāfiskais apgabals “Steirisches Kürbiskernöl” spiež vienīgi tradicionālajā apgabalā Štīrijas dienvidu daļā (Doičlandsbergas, Grācas, Grācas-Umgebungas, Hārtbergas-Fīrstenfeldas, Leibnicas, Sūdostštaiamarkas, Voicbergas un Vaicas politiskais rajons) un Burgenlandes dienvidu daļā (Jenersdorfas, Gusingas un Obervartas rajons). Bāzes produkta (Štīrijas kailsēklu eļļas ķirbju sēklu) izcelsme ir vienīgi iepriekš minētajā tradicionālajā apgabalā Štīrijas dienvidu daļā un Burgenlandes dienvidu daļā, kā arī šādos Lejasaustrijas politiskajos rajonos: Holabruna, Horna, Mistelbaha, Melka, Genzerndorfa (vienīgi Cistersdorfas tiesas rajons) un Kornoiburga-Stokerava (vienīgi Stokeravas tiesu rajons).” Pamatojums Lai labotu specifikācijas sākotnējā tekstā pieļauto kļūdu, ir precizēts, ka tradicionālā apgabala, kurā var spiest “Steirisches Kürbiskernöl”, politiskie rajoni ietver Grācas politisko rajonu, kas atrodas tā apgabala vidū, kurš līdz šim bija redzams kartē sākotnējā specifikācijā. Tādējādi ir veikts labojumu, kas atbilst sākotnējā reģistrācijas pieteikumā iekļautajai kartei. Jaunais Sūdostštaiamarkas apgabals, kas izveidots, apvienojot Rādkersburgas un Feldbahas rajonu, un jaunais Hārtbergas-Fīrstenfeldas apgabals, kas izveidots, apvienojot Fīrstenfeldas un Hārtbergas rajonu, ir iekļauts tikai skaidrības un kļūdas novēršanas nolūkā.

Izcelsmes apliecinājums

Pašreizējā specifikācijā ietvertie apgalvojumi par produkta vēsturi, kas bija jāizskaidro 5.d punktā (“Izcelsme”), kad nosaukums tika atzīts, kopā ar paskaidrojumu ir pārvietoti uz 5.f punktu (“Saikne ar ģeogrāfisko apgabalu”) (sk. minētā punkta tekstu). To vietā jaunās specifikācijas 5.d punktā (“Izcelsmes apliecinājums”) iekļauj šādus noteikumus par izsekojamības nodrošināšanu:

“5.d Izcelsmes apliecinājums Lai varētu izsekot visai plūsmai no audzēšanas līdz apstrādei, ir jādokumentē Štīrijas kailsēklu eļļas ķirbju sēklu (Cucurbita pepo var. styriaca) pārvietošanās līdz galaproduktam, kas apzīmēts ar AĢIN “Steirisches Kürbiskernöl”. Lai varētu skaidri izsekot platības, kurās audzē kultūraugus, gada ražu, ķirbju sēklu izmantošanas veidu un saražotās eļļas daudzumu, ražotājiem rakstveidā vai elektroniski jādokumentē turpmāk minētie punkti. Katram ražotājam ir jābūt noslēgtam spēkā esošam kontroles līgumam (iespējams, integrētam līgumā par kultūraugu audzēšanu) un jāuzrāda izcelsmes apliecinājums saskaņā ar d) apakšpunktu atkarībā no vietas ražošanas procesā. Ja vairāki tirgus dalībnieki ir apvienojušies ražošanas kooperatīvā, kooperatīvam jānoslēdz spēkā esošs līgums ar kontroles aģentūru un iekšējie līgumi par specifikāciju kontroles uzdevumiem ar saviem biedriem, t. i., ar individuāliem ražotājiem (lauksaimniekiem, eļļas spiestuvēm). 5.d1 Platības, kurās audzē kultūraugus Ikgadējs pierādījums par to, ka platības, kurās audzē kultūraugus, atrodas noteiktajā AĢIN audzēšanas apgabalā, sēklu ražotājiem ir jāiesniedz kontroles sistēmā pilnvarotai aģentūrai rakstveidā vai elektroniski saskaņā ar kontroles līgumu (iespējams, integrētu līgumā par kultūraugu audzēšanu). Aģentūra var būt akreditēta kontroles aģentūra vai ražotāju apvienība, ko uzrauga akreditēta kontroles aģentūra. Ziņojumā jāiekļauj to platību saraksts, uz kurām attiecas noteiktie kontroles pasākumi (piemēram, AMA kombinētais pieteikums vai līdzīgs dokuments). Šis ziņojums ļauj reģistrēt visus eļļas ķirbju audzēšanas apgabalus, kas attiecas uz “Steirisches Kürbiskernöl” ražošanu attiecīgajā ražošanas gadā. 5.d2 Raža Katram atsevišķam sēklu ražotājam rakstveidā vai elektroniski jādokumentē tieši no lauka novākto, izžāvēto un attīrīto ķirbju sēklu (t. i., no kurām atdalīts mīkstums un apvalka atliekas) daudzums un līdz ražas gada 31. decembrim par to jāziņo kontroles sistēmā pilnvarotai aģentūrai saskaņā ar kontroles līgumu (iespējams, integrētu līgumā par kultūraugu audzēšanu). Aģentūra var būt akreditēta kontroles aģentūra vai ražotāju apvienība, ko uzrauga akreditēta kontroles aģentūra. Šis ziņojums ļauj reģistrēt kontroles sistēmā kopējo daudzumu, ko katrs sēklu ražotājs novāc katru gadu. Tas ļauj aprēķināt vidējo ražu no hektāra un ražotāja. Pēc tam var noteikt kopējo gada ražu; tas savukārt ir pamatnosacījums, lai kontrolētu kopējo plūsmu. Ražas gadā XY tieši no lauka novākto ķirbju sēklu plūsma no sēklu ražotāja līdz dažādiem darbuzņēmējiem (mazgāšanas, žāvēšanas un attīrīšanas iekārtām) arī ir jādokumentē rakstveidā (piemēram, norāde par svaru slapjā/sausā veidā kilogramos vai rēķins) vai elektroniski un jāpaziņo kontroles sistēmā pilnvarotai aģentūrai saskaņā ar kontroles līgumu (iespējams, integrētu līgumā par kultūraugu audzēšanu). 5.d3 Sēklu izmantošana Ja ķirbju sēklas, kas XY ražas gadā noteiktā audzēšanas apgabalā ir novāktas tieši no lauka, izžāvētas un attīrītas (t. i., no kurām atdalīts mīkstums un apvalka atliekas), ir pārdotas, sēklu ražotājam un visiem pārējiem ražošanas ķēdē iesaistītajiem uzņēmumiem līdz eļļas spiestuvei (vairumtirgotājiem, noliktavu īpašniekiem, eļļas spiestuvēm u. c.) vai to norīkotai aģentūrai ir rakstveidā vai elektroniski jāapstiprina sēklu izcelsme. Aģentūra var būt akreditēta kontroles aģentūra vai ražotāju apvienība, ko uzrauga akreditēta kontroles aģentūra. Lai garantētu plūsmas izsekojamību, arī tad, ja produktu piegādā trešām personām, rakstveidā vai elektroniski jādokumentē šāda svarīga informācija: sēklu ražotājs, sēklu daudzums [kg], kas saražots saskaņā ar ražas gada XY specifikāciju, un saņēmējs. Šim nolūkam vajadzīgajam dokumentam (piemēram, norādei par daudzumu, pavaddokumentam, elektroniskajam ierakstam u. c.) jābūt secīgi numurētam. Ja sēklas pārdod tālāk, šo dokumentu nodod nākamajai personai, kuras rīcībā nonāk sēklas. Turklāt ražotājam (eļļas spiestuvei, lauksaimniekam) ir jādokumentē klients (lauksaimnieks, tirgotājs), sēklu daudzums [kg], ražošanas datums, spiešanas faktors un trauka lielums katru reizi, kad sēklas tiek izspiestas, lai ražotu ar AĢIN “Steirisches Kürbiskernöl” apzīmēto produktu. Vienlaikus ir dokumentēta spiešanas vieta / eļļas spiestuve. Ja AĢIN sistēmas dalībnieks izmanto sēklas citiem mērķiem (piemēram, uzkodām, sēklām, maizes izstrādājumiem, farmācijas rūpniecībai, samaisīšanai ar citām eļļām vai pārtikas produkti utt.), nevis spiešanai, lai iegūtu “Steirisches Kürbiskernöl”, kas ražota saskaņā ar specifikāciju, personai, kuras īpašumā ir sēklas, kas ražotas saskaņā ar specifikāciju, vai ražotāju apvienībai tas ir jādokumentē rakstveidā vai elektroniski un jāreģistrē daudzums [kg] un paredzētais izmantojums. Šī dokumentācija ir pastāvīgi jāatjaunina, un tā jāapkopo un jānosūta ražotāju apvienībai ik pēc sešiem mēnešiem (līdz 30. jūnijam par kārtējā gada pirmo pusgadu un līdz kārtējā gada beigām par otro pusgadu). Aprēķinot plūsmu, sēklas, kuras izmanto citiem mērķiem, kas nav ar AĢIN “Steirisches Kürbiskernöl” apzīmēta produkta iegūšana, jāatskaita no kopējā daudzuma. Uzņēmumiem/pārstrādātājiem, uz kuriem attiecas kontroles pasākumi, ir jāizveido savs unikāls, izsekojams produkta/preces numurs (piemēram, AĢIN uzkodu sēklas un uzkodu sēklas vispār) un jāiesniedz uzskaites dokumenti. Visiem pārstrādes uzņēmumiem, kas piedalās AĢIN sistēmā un apstrādā sēklas saskaņā ar specifikāciju (piemēram, ražojot uzkodu sēklas, maizes izstrādājumus utt.), ir jāpārbauda attiecīgās plūsmas; sēklas, kas ražotas saskaņā ar specifikāciju, jāapstrādā, jāuzglabā un jāmarķē atsevišķi no citām ķirbju sēklām. 5.d4 Kontroles sērijas numuri uz traukiem Katram traukam (izņemot pašpatēriņam paredzētos) jāpiešķir kontroles sērijas numurs, pēc kura var noteikt tiešā tirgotāja vai ķirbju sēklu eļļas ražotāja nosaukumu (ražošanas partijas) vai līgumslēdzēja (lauksaimnieka, tirgotāja, eļļas spiestuves vai izplatītāja) nosaukumu. Šim kontroles numuram jābūt tādam, kas ļauj noteikt arī ražošanas (eļļas spiešanas) datumu. Uz ar AĢIN “Steirisches Kürbiskernöl” apzīmēta produkta etiķetes jānorāda kontroles numurs un daudzums (litros vai kilogramos). Šī kontroles numuru sistēma ļauj izsekot un pārbaudīt gan plūsmu katrā atsevišķā uzņēmumā, gan kopējo ražotāju plūsmu. Kontroles pasākumiem jāaptver šādi punkti: — (ķirbju sēklu) audzētāja un pārstrādātāja (turpmāka pārstrāde, jo īpaši spiešana) ģeogrāfiskā atrašanās vieta saskaņā ar specifikāciju; — dokumentu (piemēram, sertifikātu) vai kontroles numuru ļaunprātīga izmantošana, piemēram, pērkot vai sajaucot preces un atsevišķas preču plūsmas; — plūsma starp sēklu ražotājiem, pārstrādātājiem vai līgumslēdzējiem, eļļas ražotājiem un tirgotājiem; — produkta īpašības saskaņā ar specifikāciju (piemēram, iegūts tikai no Štīrijas kailsēklu eļļas ķirbju sēklu (pepo var. styriaca) pirmā spieduma, 100 % tīrs); — pareizs produkta marķējums.” Pamatojums Tā kā līdz šim specifikācijā nebija informācijas par izcelsmes apliecinājumu, tika uzskatīts par lietderīgu iekļaut šādu informāciju, lai uzlabotu un garantētu produkta izsekojamību saskaņā ar produkta specifikācijas 5.d punktu. Lai skaidri izsekotu platības, kurās audzē kultūraugus, gada ražu, sēklu izmantošanu un saražotās eļļas daudzumu, pat ja sēklas/eļļas pārdod trešai personai, specifikācijā tagad ir noteikta prasība piemērot vairākposmu pārbaudes un kontroles sistēmu, kas ietver kontroles numerācijas sistēmu, kā arī ziņojumus par platībām, kurās audzē kultūraugus, un ražu.

Ražošanas metode

Pašreizējās specifikācijas 5.e punktu “Ieguves process”

“Nomazgātas un nožāvētas kailsēklu ķirbju sēklas samaļ, viegli atver un pēc tam izspiež. Šis saudzīgais process nodrošina, ka lielākā daļa svarīgāko barības vielu Štīrijas ķirbju sēklās tiek saglabātas.”

un paskaidrojumu:

“Kailsēklu ķirbju sēklas (Cucurbita pepo var. styriaca) tiek rūpīgi izžāvētas. Izžāvētās sēklas tiek sasmalcinātas piemērotā spiestuvē, sajauktas ar ūdeni un samīcītas, līdz izveidojas mīksta masa. Pēc tam var pievienot nedaudz sāls, lai izceltu garšu. Lai ražotu “Steirisches Kürbiskernöl”, pirms izspiešanas mīkstā masa lēnām jākarsē pannā ar maisīšanas sistēmu; tas būtiski samazina ūdens saturu un piešķir raksturīgo garšu. Grauzdētā sēklu mīkstā masa tiek mehāniski saspiesta, lai iegūtu ķirbju sēklu eļļu bez jebkādām ķīmiskām piedevām.”

aizstāj ar šādu tekstu:

“5.e) Ražošanas process “Štīrijas kailsēklu eļļas ķirbja sēklas (Cucurbita pepo var. styriaca) ir modificēta šķirne, kuras četri attālākie šūnu slāņi (sēklu apvalki) nekļūst kokaini un biezi. Tas piešķir sēklām raksturīgo olīvzaļo līdz tumši zaļo krāsu. Audzēšanai drīkst izmantot tikai to šķirņu Štīrijas eļļas ķirbju sēklas, kuras ir atļautas Austrijā un iekļautas tādu Austrijas šķirņu sarakstā, kas sertificētas, pamatojoties uz Austrijas lauka metodēm vai citu dalībvalstu lauka metodēm, kuru saturs ir līdzīgs. Tas garantē, ka tiek pavairoti tikai tādi kultūraugu veidi, kas ir piemēroti Austrijas audzēšanas apgabalam. Tas ir būtiski, lai saglabātu ķirbju sēklu kvalitāti, kas ir nepieciešama, lai nodrošinātu “Steirisches Kürbiskernöl” kvalitāti un raksturīgo garšu.” Tā kā nomazgātās un nožāvētās ķirbju sēklas tiek pienācīgi uzglabātas, parasti tās izspiež pēc pieprasījuma, lai nodrošinātu, ka tirgotā ķirbju sēklu eļļa ir pēc iespējas svaiga un aromātiska. Tradicionālais ražošanas process ir nomazgātās un izžāvētās kailsēklu ķirbju sēklas sasmalcināt piemērotā spiestuvē. Izžāvētas sēklas tiek sajauktas ar ūdeni un sāli un samīcītas, veidojot mīkstu masu. Lai atvieglotu spiešanu un galvenokārt denaturētu augsto olbaltumvielu saturu kailsēklu ķirbju sēklās (pepo var. styriaca), parasti tiek pievienots galda sāls, un tas ir atļauts. Tā kā “Steirisches Kürbiskernöl” iegūst bez citām ķīmiskām piedevām, lielākā daļa vērtīgo barības vielu tiek saglabātas. Pirms spiešanas mīksto masu lēnām uzkarsē pannā ar maisīšanas sistēmu; tas būtiski samazina ūdens saturu un piešķir raksturīgo garšu. Atkarībā no grauzdēšanas procesa intensitātes tai var būt vairāk vai mazāk izteikta grauzdējuma garša. Eļļu iegūst no grauzdētas mīkstās masas vienīgi mehāniskā/hidrauliskā procesā bez turpmākas karsēšanas. “Steirisches Kürbiskernöl” iegūst tikai no pirmā spieduma. Suspendētās cietās vielas dabīgajā eļļā nogulsnējas dažas dienas, un pēc tam eļļu sapilda pudelēs, kas to pasargā no gaismas (parasti tumšās stikla pudelēs). Tas ir nepieciešams, jo ķirbju sēklu eļļa ir jutīga pret gaismu.”

Pamatojums

“Steirisches Kürbiskernöl” raksturīgā kvalitāte daļēji ir atkarīga no lauksaimnieku zināšanām par tradicionālo kultūraugu audzēšanas un eļļas spiešanas procesu. Šis tradicionālais ražošanas process ir sīkāk aprakstīts sākotnējā specifikācijā, kas tagad ir papildināta; konkrētāk, spiešanas process ir definēts precīzāk, paskaidrojot, ka eļļu iegūst no grauzdētas mīkstās masas vienīgi mehāniskā/hidrauliskā procesā bez turpmākas karsēšanas.

Tā kā “Steirisches Kürbiskernöl” ir jutīga pret gaismu, produkta specifikācijā ir norādīts, ka eļļa ir jāpilda pudelēs, kas to aizsargā no gaismas, parasti tumšās stikla pudelēs. Tas garantē “Steirisches Kürbiskernöl” kvalitāti.

Ieskaitot prasību, ka drīkst izmantot tikai to šķirņu Štīrijas eļļas ķirbju sēklas, kuras ir atļautas Austrijā un iekļautas tādu Austrijas šķirņu sarakstā, kas sertificētas, pamatojoties uz Austrijas lauka metodēm vai citu dalībvalstu lauka metodēm, kuru saturs ir līdzīgs, būtu jāgarantē, ka pavairoti un izmantoti tiek tikai tādi kultūraugu veidi, kas ir piemēroti Austrijas audzēšanas apgabalam un tādējādi var garantēt ķirbju sēklu kvalitāti, lai nodrošinātu “Steirisches Kürbiskernöl” kvalitāti un raksturīgo garšu.

Šīs īpašās prasības attiecībā uz izejvielām ir pamatotas divos aspektos.

1. Atļautas konkrētas šķirnes. Austrijā ir atļautas Štīrijas eļļas ķirbju šķirnes. Lai Austrijā tiktu atļautas ķirbju sēklas, ir jāpārbauda šķirnes audzēšanas vērtība (Likuma par sēklām 46. panta 2. punkts), kurai jābūt lielākai par Direktīvā 2002/55/EK par dārzeņu sēklu tirdzniecību noteiktajām prasībām. Veicot pārbaudi, īpašības (piemēram, izturība pret kaitīgiem organismiem, raža utt.), kas nosaka audzēšanas vērtību, tiek konstatētas, salīdzinot ar līdzīgām atļautām šķirnēm, lai ilustrētu Austrijā atļauto ķirbju šķirņu īpašo piemērotību Austrijas audzēšanas apgabaliem. Austrijas šķirņu atzīšanas procedūra ir pieejama visām šķirnēm neatkarīgi no to izcelsmes vietas.

2. Sēklu pavairošana. Saskaņā ar 2006. gada Sēklu regulu Austrijā eļļas ķirbju sēklas var tirgot tikai kā pavairojamas sēklas un sertificētas sēklas. Tomēr Direktīvā 2002/55/EK (20. panta 2. punkts) ir atļautas arī standarta sēklas. Standarta sēklām piemēro tikai sēklu tirdzniecības kontroles pasākumus. Nav noteikumu par ražošanas procesa oficiālu uzraudzību (tostarp pavairošanas laikā). Tādējādi laukā netiek pārbaudīts, vai ir izmantota norādītā šķirne (praktiski to var noteikt tikai uz lauka). Savukārt sertificētu sēklu gadījumā šķirnes autentiskumu pārbauda oficiālās pārbaudēs uz lauka. Šo pavairošanas apgabalu pārbaužu pamatā ir Štīrijas eļļas ķirbim paredzētas lauka metodes, ko Federālais pārtikas nekaitīguma birojs publicējis Austrijas šķirņu un sēklu žurnālā Sorten- und Saatgutblatt un kas ietver īpašas prasības attiecībā uz pavairošanas platībām un kultūraugiem. Šīs lauka metodes līdzīgā veidā būtu jāpiemēro arī saistībā ar sēklu sertifikāciju citās dalībvalstīs, lai nodrošinātu, ka izaudzētie eļļas ķirbji atbilst plānotajai kvalitātei. Austrijas tiesību akti gan attiecībā uz šķirņu atzīšanu (audzēšanas vērtības pārbaudi), gan attiecībā uz sēklu pavairošanu (sertificētas sēklas) ir stingrāki nekā ES noteikumi vai citu dalībvalstu noteikumi. Tādējādi salīdzinājumā ar ES tiesību aktiem pastiprinātās prasības attiecībā uz šķirņu atzīšanu un sēklu pavairošanu garantē šķirnes piemērotību tieši Austrijas audzēšanas apgabaliem un nodrošina, ka faktiski tiek pavairotas Štīrijas eļļas ķirbju šķirnes sēklas.

Saikne ar ģeogrāfisko apgabalu

Paziņojumi, kas sniegti saskaņā ar pašreizējās specifikācijas 5.d punktu (“Vēsture”):

““Steirisches Kürbiskernöl” attīstība ir cieši saistīta ar Štīriju. Ir pierādījumi, ka eļļa no ķirbju sēklām tika spiesta jau 18. gadsimtā. Štīrijā sāka izmantot tradicionālo spiešanas metodi un kultivēt kailsēklu ķirbjus. Tur aizsākās arī ražas novākšanas un pārstrādes mehanizācija.”

un paskaidrojums:

““Steirisches Kürbiskernöl”, ko ražo Austrijā, jo īpaši Štīrijā, iegūst no Štīrijas kailsēklu eļļas ķirbju sēklām (Cucurbita pepo var. styriaca). “Steirisches Kürbiskernöl” izcelsme un attīstība ir ļoti cieši saistīta ar Štīriju. Daudzas literārās atsauces liecina, ka ķirbju sēklu eļļu spieda mūsu platuma grādos jau 18. gadsimta sākumā (sk. profesora Teppner sniegto informāciju “Die Koralpe”, 57.–63. lpp., 1982. gads). Štīrijā joprojām ir senas eļļas spiestuves, kas savu darbību sāka 18. gadsimtā un jau tajā laikā tika izmantotas, lai ražotu ķirbju sēklu eļļu no sēklām, kurām ir apvalks. Viens no šādiem piemēriem ir “Pechmann vecā eļļas spiestuve”, ko 1774. gadā no Brunzenas vadītājiem iegādājās Egger ģimene (pašreizējās īpašnieces Irmgard Schober senči) un kas kopš tā laika darbojas kā eļļas spiestuve. Citi senči, kuriem piederēja eļļas spiestuve pēc Egger ģimenes, bija Georg Friedl, Josef Pechmann, Friedrich Pechmann, un tagad tā pieder Irmgard Schober. Papildu pierādījums par ķirbju sēklu eļļas ražošanu ir pievienots kā apliecinājums par ķirbju sēklu audzēšanu, ko 1910. gadā veica Karl Hartlieb eļļas spiestuve. Pieredzējuši spiedēji attīstīja saudzīgu spiešanas procesu, lai ražotu vērtīgo ķirbju sēklu eļļu. Salīdzinājumā ar citām ražotājvalstīm Eiropā (Eiropas dienvidaustrumu daļā) sēklas, kas tajā laikā parasti bija apvalkā, pirms spiešanas tika izlobītas. Štīrijas lauksaimnieki atklāja “mīkstā apvalka modifikācijas” un sāka audzēt šīs vērtīgās ķirbju sēklas. Pēc tam “kailsēklu ķirbjus” kultivēja vienīgi Štīrijā. Tā kā lauksaimniecība kļuva arvien intensīvāka, sēklu manuāla izņemšana no ķirbjiem vairs nebija ekonomiski izdevīga. No 1970. gada kultūraugu apjomi palielinājās, jo pēc Štīrijas lauksaimnieku iniciatīvas ražas novākšana un pārstrāde tika mehanizēta. Štīrijas ķirbju audzētāju asociācija, kas dibināta 1978. gadā, pārņēma ķirbju sēklu tirdzniecību no daudziem lauksaimniekiem. Kopš tā laika platības, kurās audzē kultūraugus, ir pastāvīgi pieaugušas.”

tika pārcelti uz šo punktu, un tos kopā ar līdzšinējās specifikācijas 5. f punktā minētajiem apgalvojumiem (“Saikne ar ģeogrāfisko apgabalu”):

“Audzēšanas apgabalos valdošā mitrā un siltā klimata dēļ (Ilīrijas un subalpu klimats Štīrijā), Štīrijas eļļas ķirbji nogatavojas tikai rudenī. Tādējādi tiek sasniegts augsts nepiesātināto taukskābju saturs. Šā kultūrauga audzēšanai ir svarīga ekonomiska nozīme šajos apgabalos, jo tā palīdz saglabāt mazās lauku saimniecības (pašreizējā kultūraugu platība ir aptuveni 10 000 ha). Turklāt “Steirisches Kürbiskernöl” ražošana nodrošina nozīmīgas darbavietas un ienākumus aptuveni 70 komerciālām eļļas spiestuvēm mazāk labvēlīgos apgabalos, kuros pastāv iedzīvotāju izceļošanas risks. Patērētāji īpaši pieprasa “Steirisches Kürbiskernöl”.”

un paskaidrojumu:

“Klimatiskie apstākļi Ilīrijas un subalpu klimata dēļ (silti un mitri laikapstākļi) Štīrijas eļļas ķirbji nogatavojas tikai rudenī. Tas palielina jau tā augsto uzturvērtībām bagāto nepiesātināto tauku saturu. No otras puses, eļļas ķirbji, kas audzēti Panonijas klimatā, nogatavojas agrāk (tāpēc raža tiek novākta gada siltajā periodā), un tāpēc tajos ir mazāk nepiesātināto tauku. Ekonomiskā nozīme “Steirisches Kürbiskernöl” attīstība ir cieši saistīta ar Štīriju (skatīt 5.d punktu). Pašlaik Štīrijā šos kultūraugus audzē aptuveni 8 000–9 000 ha lielā platībā. Ķirbju kultūraugi ir interesanta alternatīva graudaugu audzēšanai, kas kļūst arvien nerentablāka, aptuveni 2 000 saimniecību strukturāli vājajos pierobežas reģionos. Ķirbju sēklu eļļas ražošana nodrošina arī alternatīvu arvien nerentablākajai graudaugu malšanai 70 komerciālām eļļas spiestuvēm un vairākiem lauksaimniekiem, kuri veic spiešanu (tiešā tirdzniecība). Ķirbju sēklu audzēšanas aizsardzība ir īpaša reģionālās politikas problēma Regulas (EEK) Nr. 2081/92 preambulas izpratnē. Ķirbju sēklu eļļa kā reģionam raksturīgs produkts nodrošina daudzas darbavietas lauksaimniecībā un tirdzniecībā noteiktajā audzēšanas apgabalā, tādējādi palīdzot iedzīvotājiem palikt šajā apgabalā, kurā pastāv iedzīvotāju izceļošanas risks, un gūt ienākumus. Šis reģionam raksturīgais produkts nodrošina mazām lauku saimniecībām un komercuzņēmumiem pievilcīgu alternatīvu ienākumu avotu.”

pārformulē un atjaunina šādi:

“5. f) Saikne ar ģeogrāfisko apgabalu Klimatiskie apstākļi Audzēšanas apgabalos valdošo laikapstākļu (proti, Ilīrijas un subalpu klimats Štīrijā) dēļ Štīrijas eļļas ķirbji nogatavojas tikai vasaras beigās vai rudenī. Tas nodrošina, ka tiek sasniegts augsts uzturvielām bagāto nepiesātināto tauku saturs (palielināts). Ekonomiskā nozīme un reputācija Eļļas ķirbju lauki ir svarīgs ainavas elements noteiktajā apgabalā, un iedzīvotāji cieši identificē sevi ar “Steirisches Kürbiskernöl” kā vienu no reģiona vadošajiem produktiem. Tas ir ļoti svarīgi arī tūrismam. Šo kultūraugu audzēšana ir nesaraujami saistīta ar Štīriju, un tiem ir svarīga ekonomiskā nozīme konkrētajos apgabalos, jo tie palīdz saglabāt mazās lauku saimniecības. Ķirbju kultūraugi ir interesanta alternatīva citu graudaugu audzēšanai, kas kļūst arvien nerentablāka aptuveni 3 000 saimniecību strukturāli vājajos reģionos. Tā kā 1996. gadā “Steirisches Kürbiskernöl” tika reģistrēta ES izcelsmes aizsardzības reģistrā, ģeogrāfiski noteiktajā apgabalā platība, kurā audzē kultūraugus, ir gandrīz divkāršojusies. Tas ir saistīts ar konsekventu specializētu konsultāciju sniegšanu lauksaimniekiem un izcelsmes aizsardzības sistēmu, kas ir vēl vairāk pozicionējusi un izcēlusi šo tradicionālo produktu kā augstākās kvalitātes produktu. Ķirbju sēklu eļļas ražošana nodrošina arī alternatīvu arvien nerentablākajai graudaugu malšanai 50 komerciālām eļļas spiestuvēm un vairākiem lauksaimniekiem, kuri veic spiešanu (tiešā tirdzniecība). Ķirbju audzēšanas aizsardzība ir īpaši svarīgs reģionālās politikas jautājums Regulas (EEK) Nr. 2081/92 preambulas un no šīs regulas izrietošo noteikumu izpratnē. Ķirbju sēklu eļļa kā reģionam raksturīgs produkts nodrošina daudzas darbavietas lauksaimniecībā un tirdzniecībā noteiktajā audzēšanas apgabalā, tādējādi palīdzot iedzīvotājiem palikt šajā apgabalā, kurā pastāv iedzīvotāju izceļošanas risks, un gūt ienākumus. Šis reģionam raksturīgais produkts nodrošina mazām lauku saimniecībām un komercuzņēmumiem pievilcīgu alternatīvu ienākumu avotu. Ieguldījumi vairāku miljonu euro apmērā gan tirdzniecībā, gan ražošanā pēdējos gados ir palielinājuši “Steirisches Kürbiskernöl” atpazīstamību patērētāju vidū. “Steirisches Kürbiskernöl” īpašo kvalitāti nodrošina ģeogrāfiski noteiktajā apgabalā audzēto Štīrijas kailsēklu eļļas ķirbju sēklu kvalitāte, lauksaimnieku zināšanas kultūraugu audzēšanā, aprūpē un ražas novākšanā, kā arī eļļas spiešanas metode. Tāpēc “Steirisches Kürbiskernöl” reputācija, kuras pamatā ir produkta īpašā kvalitāte, sniedzas pāri Austrijas robežām. Vēsturiskais pamatojums “Steirisches Kürbiskernöl” izcelsme un attīstība ir ļoti cieši saistīta ar Štīriju. Daudzas literārās atsauces liecina, ka ķirbju sēklu eļļu spieda minētajā reģionā jau 18. gadsimtā (profesors Teppner, “Die Koralpe”, 57.–63. lpp., 1982. gads). Štīrijā joprojām ir senas eļļas spiestuves, kas savu darbību sāka 18. gadsimtā un jau tajā laikā tika izmantotas, lai ražotu ķirbju sēklu eļļu no sēklām, kurām ir apvalks. Viens no šādiem piemēriem ir “Pechmann vecā eļļas spiestuve”, ko 1774. gadā no Brunzenas vadītājiem iegādājās Egger ģimene (pašreizējās īpašnieces Irmgard Schober senči) un kas kopš tā laika darbojas kā eļļas spiestuve. Citi senči, kuriem piederēja eļļas spiestuve pēc Egger ģimenes, bija Georg Friedl, Josef Pechmann, Friedrich Pechmann, un tagad tā pieder Irmgard Schober. Papildu pierādījums par ķirbju sēklu eļļas ražošanu ir ietverts apliecinājumos par ķirbju sēklu audzēšanu, ko 1910. gadā veica Karl Hartlieb eļļas spiestuve. Štīrijā sāka kultivēt kailsēklu ķirbjus. Tur aizsākās arī ražas novākšanas un pārstrādes mehanizācija. Kā norāda Austrijas ģenētikas speciālists Erich Tschermak von Seysnegg, iespējams, ka Štīrijas ķirbji tika iegūti spontāni pagājušajā gadsimtā tādas modifikācijas dēļ, kas izraisa funkciju zudumu. Pieredzējuši spiedēji ir attīstījuši saudzīgu spiešanas procesu, lai kopš 18. gadsimta ražotu vērtīgo ķirbju sēklu eļļu. Salīdzinājumā ar citām ražotājvalstīm Eiropā (Eiropas dienvidaustrumu daļā) sēklas, kas tajā laikā parasti bija apvalkā, pirms spiešanas tika izlobītas. Štīrijas lauksaimnieki atklāja “mīkstā apvalka modifikācijas” un sāka audzēt šīs vērtīgās ķirbju sēklas. Pēc tam “kailsēklu ķirbjus” kultivēja vienīgi Štīrijā. Tā kā lauksaimniecība kļuva arvien intensīvāka, sēklu manuāla izņemšana no ķirbjiem vairs nebija ekonomiski izdevīga. No 1970. gada kultūraugu apjomi palielinājās, jo pēc Štīrijas lauksaimnieku iniciatīvas ražas novākšana un pārstrāde tika mehanizēta. Štīrijas ķirbju audzētāju asociācija, kas dibināta 1978. gadā, pārņēma ķirbju sēklu tirdzniecību no daudziem lauksaimniekiem. Kopš tā laika platības, kurās audzē kultūraugus, ir pastāvīgi pieaugušas.” Pamatojums Pašreizējās produkta specifikācijas 5.d punktā (“Vēsture”) minētie paziņojumi par produkta vēsturi, kas bija jāizskaidro punktā “Izcelsmes apliecinājums”, kad nosaukums tika atzīts, kopā ar paskaidrojumu ir pārvietoti uz 5.f punktu (“Saikne ar ģeogrāfisko apgabalu”) un salikti kopā ar pašreizējās specifikācijas 5.f punktā (“Saikne ar ģeogrāfisko apgabalu”) iekļautajiem paziņojumiem, un tajos ir veiktas tikai strukturālas izmaiņas. Tas nav izraisījis izmaiņas pēc būtības.

Marķējums

Līdzšinējos apgalvojumus pašreizējās produkta specifikācijas 5.h punktā (“Marķējums”)

“Steirisches Kürbiskernöl”

un paskaidrojumu:

“Steirisches Kürbiskernöl” mūsu pieteikuma izpratnē spiež vienīgi 5.e punktā minētajos apgabalos no ķirbju sēklām Cucurbita pepo var. styriaca, kuras arī iegūst vienīgi 5.e punktā minētajos apgabalos. “Steirisches Kürbiskernöl” ir ķirbju sēklu eļļa, kas iegūta no pirmā spieduma.”

aizstāj ar šādu tekstu:

“Ar AĢIN “Steirisches Kürbiskernöl” apzīmēts produkts ir jāmarķē saskaņā ar Regulas (ES) Nr. 1151/2012 noteikumiem. Līdztekus marķējumam, kas prasīts Regulā (ES) Nr. 1151/2012 un tās īstenošanas noteikumos, uz produkta var norādīt arī pašu ražotāju logotipus un preču zīmes. Visiem ķirbju sēklu eļļas produktiem, kas iekļauti AĢIN “Steirisches Kürbiskernöl” kontroles sistēmā un tiek laisti tirgū, jābūt ar reģistrētu nosaukumu “Steirisches Kürbiskernöl” un marķētiem kā AĢIN saskaņā ar tiesību aktiem. Uz katra atsevišķa tirdzniecībā nonākuša trauka jābūt norādītam arī kontroles sērijas numuram (sk. 5.d4. punktu), daudzumam (litros vai kg) un kontroles aģentūras nosaukumam. Arī zīmoliem jāizmanto kontroles numurs, kā norādīts 5. d4. punktā.”

Pamatojums

Papildinājumi atbalsta paredzētos kontroles pasākumus un uzlabo pārredzamību un patērētāju informētību.

Citi jautājumi

— Valsts tiesību akti

Līdzšinējā atsauce uz “Codex Alimentarius” kā vispārēji spēkā esošu valsts prasību saskaņā ar “valsts tiesību aktiem” ir izlaista, jo specifikācijā šis punkts vairs nav obligāts.

VIENOTAIS DOKUMENTS

“Steirisches Kürbiskernöl”

ES Nr.: PGI-AT-1460-AM02 – 9.12.2019

ACVN ( ) AĢIN (X)

1. Nosaukums vai nosaukumi [acvn vai aģin]

“Steirisches Kürbiskernöl”

2. Dalībvalsts vai trešā valsts

Austrija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

“Steirisches Kürbiskernöl” ir 100 % tīra, tumša, viskoza, divkrāsaina eļļa, kas gaismā šķiet tumši zaļa/iesarkana. To iegūst no Austrijā atļautas un Austrijas šķirņu sarakstā iekļautas Štīrijas kailsēklu eļļas ķirbju šķirnes (Cucurbita pepo var. styriaca).

Eļļai ir riekstu garša un raksturīga smarža. Tā ir bagāta ar polinepiesātinātajiem taukiem un uzturvielām.

“Steirisches Kürbiskernöl” parametri ir šādi:

Īpatnējais svars: 0,90–0,92 kg/l

Minimālais tauku saturs 99 %,

no tiem 37–60 % linolskābe un 25–44 % oleīnskābe, kopā aptuveni 80 %,

palmitīnskābe 10–20 %,

stearīnskābe 3–7 %,

pārējās taukskābes 1–2 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Steirisches Kürbiskernöl” var iegūt vienīgi no to Štīrijas kailsēklu eļļas ķirbju sēklām (Cucurbita pepo var. Styriaca), kas audzēti noteiktajā apgabalā. Drīkst izmantot tikai to šķirņu Štīrijas eļļas ķirbju sēklas, kuri ir atļauti Austrijā un sertificēti, pamatojoties uz Štīrijas eļļas ķirbim paredzētām Austrijas lauka metodēm vai citu dalībvalstu lauka metodēm, kuru saturs ir līdzīgs.

Lai nodrošinātu “Steirisches Kurbiskernöl” kvalitāti, ir nepieciešams noteikt ierobežojumu attiecībā uz Austrijā atļautām šķirnēm un sēklām, kas sertificētas, pamatojoties uz noteiktām lauka metodēm. Tas nodrošina, ka tiek pavairoti tikai Austrijas audzēšanas apgabaliem piemēroti veidi. Austrijā atļauto eļļas ķirbju šķirnes ir pārbaudītas noteiktajos audzēšanas apgabalos, un šo pārbaužu rezultāti liecina, ka šķirnes ir pielāgojušās audzēšanas apgabalos valdošajiem klimatiskajiem un augsnes apstākļiem. Tas ir būtiski galaprodukta kvalitātei (eļļas ķirbju šķirnes, kas nav piemērotas apgabalam, ir ļoti pakļautas slimību riskam), kā arī samazina ķirbju audzētāju finansiālo risku. Tas pats attiecas uz sertifikāciju, saskaņā ar kuru kultūraugus pārbauda audzēšanas apgabalos, izmantojot Štīrijas eļļas ķirbim paredzētās lauka metodes, kurās īpaša uzmanība ir pievērsta prasībām par šķirnes identitāti, piemaisījumiem un augu veselību (jo īpaši attiecībā uz vīrusiem). Tā kā eļļas ķirbis ir šķērsapputeksnētājs, būtu jāievēro obligātie attālumi, lai novērstu neplānotu krustošanos ar hibrīdiem un vecākaugu līnijām.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Steirisches Kürbiskernöl” ir jāizspiež, īstenojot tradicionālo ražošanas procesu noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

“Steirisches Kürbiskernöl” jāpilda pudelēs, kas to pasargā no gaismas (parasti tumšās stikla pudelēs). Tas ir vajadzīgs, lai saglabātu pret gaismu jutīgā produkta kvalitāti.

3.6. Ar reģistrēto nosaukumu apzīmētā produkta marķēšanas īpašie noteikumi

Katram traukam, kas nonācis tirdzniecībā, jāpiešķir kontroles sērijas numurs, pēc kura var noteikt tiešā tirgotāja vai ķirbju sēklu eļļas ražotāja nosaukumu vai līgumslēdzēja nosaukumu un ražošanas datumu. Jānorāda arī daudzums (litros vai kg) un kontroles aģentūras nosaukums. Arī zīmoliem jāizmanto kontroles numurs.

4. Ģeogrāfiskā apgabala īsa definīcija

“Steirisches Kürbiskernöl” spiež vienīgi Štīrijas dienvidu reģionā (Doičlandsbergas, Grācas, Grācas-Umgebungas, Hārtbergas-Fīrstenfeldas, Leibnicas, Sūdostštaiamarkas, Voicbergas un Vaicas politiskais rajons) un Burgenlandes dienvidu reģionā (Jenersdorfas, Gusingas un Obervartas rajons). Izejvielas (Štīrijas kailsēklu ķirbju sēklas) izcelsme ir vienīgi iepriekš minētajā tradicionālajā apgabalā Štīrijas dienvidu daļā un Burgenlandes dienvidu daļā, kā arī šādos Lejasaustrijas rajonos: Holabrunas, Hornas, Mistelbahas, Melkas, Genzerndorfas (vienīgi Cistersdorfas tiesas rajons) un Kornoiburgas-Stokeravas (vienīgi Stokeravas tiesu rajons) politiskajā rajonā.

5. Saikne ar ģeogrāfisko apgabalu

Ar AĢIN “Steirisches Kürbiskernöl” apzīmētā produkta reģistrācijas pamatā ir produkta kvalitāte, kas izriet no īpaša bāzes produkta — Štīrijas eļļas ķirbja (Cucurbita pepo var. Styriaca)) — kombinācijas ar Štīrijā izstrādātu saudzīgās spiešanas procesu, kā arī “Steirisches Kürbiskernöl” reputāciju (kas ir gandrīz vai Štīrijas iedzīvotāju identitātes pamatelements) un “Steirisches Kürbiskernöl” atzinīgo novērtējumu.

Ģeogrāfiskā apgabala specifika un cilvēkfaktori

Ir pierādījumi, ka Štīrijā ķirbji tiek audzēti aptuveni 300 gadus. Štīrijas eļļas ķirbja prototips, ko pirmo reizi ieguva no modifikācijām 19. gadsimtā un ko raksturoja tas, ka tā sēklu apvalks nekļuva kokains, tika rūpīgi izkopts Štīrijā un sākotnēji audzēts vienīgi Štīrijā. Vēlāk audzēšana tika izvērsta arī apgabalos, kuros klimatiskie apstākļi veicināja ķirbju nogatavošanos tikai vasaras beigās vai rudenī.

Eļļas ķirbis ir augs, kam vajadzīgs siltums, tas ir salīdzinoši noturīgs pret sausumu un labi pielāgojas sausuma periodiem. Tomēr vasaras sākumā (no jūnija beigām līdz augusta vidum) ir vajadzīgs liels nokrišņu daudzums, lai nodrošinātu bagātīgu sēklu ražu. Gada vidējai temperatūrai jābūt vismaz 8 C. Rudenī nedrīkst būt vēlu, bet pavasarī agru salnu. Silti laikapstākļi rudenī ir īpaši svarīgi, lai eļļas ķirbji varētu labi nobriest. Mitri, auksti laikapstākļi un spēcīgi vēji var būt ļoti postoši.

Tāpēc Ilīrijas klimatiskais apgabals (Štīrijas dienvidaustrumu daļa, Burgenlandes dienvidu daļa) ir lieliski piemērots ķirbju audzēšanai. To raksturo augsta temperatūra, pietiekams un vienmērīgs nokrišņu daudzums (aptuveni 600–800 mm/gadā) un augsts mitruma līmenis. Pie tradicionālajiem ķirbju audzēšanas apgabaliem pieder iepriekš minētie Lejasaustrijas apgabali, kas ir vienlīdz saulaina (aptuveni 1 850–2 100 stundas saules gaismas), taču nedaudz sausa (gada vidējais nokrišņu daudzums no 500 līdz 750 mm/gadā) pirmalpu Panonijas klimata zona.

Ķirbju audzētāju zināšanas par audzēšanu un kultūraugu apsaimniekošanu ir ļāvušas Štīrijai virzīt uz priekšu tehnoloģisko progresu audzēšanas un ražas novākšanas procesā, kā arī sēklu pārstrādes jomā. Savukārt sēklas bez apvalka ir veicinājušas Štīrijai raksturīgo saudzīgo spiešanas procesu, kurā vietējo ražotāju zināšanas par sēklu grauzdēšanas ilgumu un temperatūru ir palīdzējušas nodrošināt iegūtās eļļas kvalitāti, jo īpaši tās tumši zaļo līdz sarkanīgo krāsu un riekstu garšu. Mīksto masu, ko iegūst, smalki sasmalcinot sēklas un sajaucot ar tās ūdeni un sāli, pirms spiešanas lēnām uzkarsē pannā ar maisīšanas sistēmu; tas būtiski samazina ūdens saturu un piešķir raksturīgo garšu. Atkarībā no šā grauzdēšanas procesa intensitātes tai var būt vairāk vai mazāk izteikta grauzdējuma garša. Pēc tam eļļu iegūst no grauzdētas mīkstās masas vienīgi mehāniskā/hidrauliskā procesā bez turpmākas karsēšanas.

Produkta specifika

100 % viskoza, tumša, divkrāsaina eļļa, kas gaismā izskatās tumši zaļa/iesarkana un ko iegūst no sertificētas Štīrijas kailsēklu eļļas ķirbju šķirnes (Cucurbita pepo var. styriaca) sēklu pirmā spieduma un ražo, īstenojot reģionā attīstītu tradicionālu spiešanas procesu.

Eļļai ir riekstu garša un raksturīga smarža. Tā ir bagāta ar polinepiesātinātajiem taukiem un uzturvielām.

Cēloniskā saikne

Klimatiskie apstākļi audzēšanas apgabalos nozīmē, ka Štīrijas eļļas ķirbji nogatavojas tikai vasaras beigās vai rudenī, radot augstu uzturvērtībām bagāto nepiesātināto taukskābju līmeni. Iepriekš minēto “Steirisches Kürbiskernöl” raksturīgo garšu un īpašo kvalitāti nodrošina sēklas, kas dabiski ir bez apvalka, lauksaimnieku pieredze un zināšanas kultūraugu audzēšanā, aprūpē un ražas novākšanā, kā arī tradicionālais eļļas spiešanas process, kas attīstīts ģeogrāfiski noteiktajā audzēšanas apgabalā. Augsta prioritāte tiek piešķirta kvalitātes saglabāšanai. Darbsemināri par maņām un konferences par ķirbju audzēšanu palīdz saglabāt tradicionālās zināšanas un pielāgot tās mūsdienīgiem atklājumiem.

Par produkta nozīmi un ievērību liecina tā vēsturiskā saikne ar reģionu, kā arī tas, ka tik daudz Štīrijas iedzīvotāju to pazīst un identificē sevi ar “Steirisches Kürbiskernöl”. Štīrijas ķirbju sēklu eļļa ir viens no reģiona kulinārijas vēstniekiem kopā ar Štīrijas āboliem, Štīrijas mārrutkiem un Štīrijas vīnu, un to dēvē par Štīrijas “melno zeltu” vai “zaļo zeltu”. Saskaņā ar vietējo folkloru Štīrijas ķirbju sēklu eļļa piešķir Štīrijas iedzīvotājiem unikālu spēku un dzīvesprieku. Plašsaziņas līdzekļi plaši ziņo par to, kas notiek ar šo kultūraugu, tā gada ražu un ķirbju ražas novākšanas sezonas sākumu (piemēram, Karlheinz Lind raksts “Kürbisernte: In den nächsten Tagen geht es los” par drīzo ķirbju ražas novākšanas sezonas sākumu 2021. gada 25. augusta izdevumā “Neues Land”, kas ir Štīrijas Lauksaimnieku federācijas nedēļas žurnāls). Štīrijas iedzīvotāji lepojas ar “savu” eļļu; plašsaziņas līdzekļos plaši tiek ziņots par bailēm no pārkāpumiem vai ziņojumiem saistībā ar sēklām, kuru izcelsme, iespējams, ir ārpus atļautā apgabala (piemēram, Verena Kainrath raksts “Krieg der Kerne in der Steiermark” par sēklu kariem Štīrijā žurnāla “Der standard”2015. gada 20. maijā).

“Steirisches Kürbiskernöl” ir valsts un starptautiskā līmenī atzīta Štīrijas virtuves reklāma. Tā ir praktiski daudzfunkcionāla priekšēdienu, pamatēdienu un desertu gatavošanā, kā arī konditorejas izstrādājumu pilnveidē. Attiecīgi, ja šo eļļu meklē internetā, tiek piedāvāti neskaitāmi recepšu ieteikumi.

Tas, ka reģions cieši identificē sevi ar “Steirisches Kürbiskernöl”, izpaužas daudzos tradicionālos pasākumos, kas attīstījušies ap šo produktu (piemēram, Štīrijas eļļas ķirbju gadatirgus), un ir pat izveidots tautastērps par Štīrijas eļļas ķirbja tēmu (dirndl, kostīms un īpaša “eļļas sēklu cepure”).

Eļļas tirdzniecībā sevišķi svarīgi ir tas, ka balvu pasniegšanas ceremonijās ar simtiem viesu pieredzējušu speciālistu žūrijas, pamatojoties uz precīziem laboratorijas testiem, ir piešķīrušas eļļai augsta līmeņa apbalvojumus. Ja meklē šīs balvas internetā, var atrast neskaitāmus ziņojumus par ikgadējo oficiālo reģionālās balvas piešķiršanu, iespēju izveidot ēdienu pēc savas izvēles, izmantojot eļļu un sēnes, kā arī labāko Štīrijas ķirbju sēklu eļļu izlasi, ko katru gadu izveido vadošais gardēžu ceļvedis “Gault & Millau” (sk. arī, piemēram, Michael Saria rakstu par “Gault & Millau” testiem žurnālā “Kleine Zeitung”2021. gada 16. jūnijā).

Atsauce uz specifikācijas publikāciju

https://www.patentamt.at/herkunftsangaben/steirischeskuerbiskernoel/

(1) OV L 343, 14.12.2012., 1. lpp.